Document ID: 32012R0293
Publication Date: 2012-04-03

Title and Content:
IZVEDBENA UREDBA KOMISIJE (EU) št. 293/2012
z dne 3. aprila 2012
o spremljanju in nadzorovanju ter posredovanju podatkov o registraciji novih lahkih gospodarskih vozil v skladu z Uredbo (EU) št. 510/2011 Evropskega parlamenta in Sveta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 510/2011 Evropskega parlamenta in Sveta z dne 11. maja 2011 o določitvi standardov emisijskih vrednosti za nova lahka gospodarska vozila kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti prvega pododstavka člena 8(9) Uredbe,
ob upoštevanju naslednjega:
(1)
V skladu s členom 8 Uredbe (EU) št. 510/2011 morajo države članice vsako leto beležiti in Komisiji posredovati določene podatke o novih lahkih gospodarskih vozilih, ki so bila v predhodnem letu registrirana na njihovem ozemlju. Ker se bodo ti podatki uporabljali kot podlaga za določanje ciljev specifičnih emisij CO2 za proizvajalce novih lahkih gospodarskih vozil in za oceno, ali proizvajalci izpolnjujejo te cilje, je treba uskladiti pravila glede zbiranja in posredovanja teh podatkov.
(2)
Da bo v prihodnje v Uredbo (EU) št. 510/2011 možno vključiti vozila kategorij M2 in N2 v skladu s členom 13(2) navedene uredbe, je treba podatke za ti kategoriji vozil beležiti in posredovati Komisiji.
(3)
Da bi Komisija lahko v celoti ocenila, ali posamezni proizvajalec izpolnjuje svoj cilj specifičnih emisij CO2, določen v skladu z Uredbo (EU) št. 510/2011, in pridobila potrebne izkušnje v zvezi z uporabo navedene uredbe, potrebuje podrobne podatke na ravni proizvajalca za vsako serijo vozil, opredeljeno glede na tip, varianto in različico. Zato morajo države članice zagotoviti, da se ti podatki v skladu s členom 8(2) navedene uredbe beležijo in skupaj z zbirnimi podatki posredujejo Komisiji.
(4)
V skladu s členoma 18 in 26 Direktive 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (2), mora proizvajalec zagotoviti, da je vsakemu novemu lahkemu gospodarskemu vozilu, danemu na trg v Uniji, priloženo veljavno potrdilo o skladnosti, pri čemer država članica brez tega potrdila o skladnosti vozila ne sme registrirati. Zato mora potrdilo o skladnosti biti glavni vir informacij, ki jih morajo države članice beležiti, dati na voljo proizvajalcem v skladu s členom 8(1) Uredbe (EU) št. 510/2011 in posredovati Komisiji. V nekaterih upravičenih primerih lahko države članice uporabljajo tudi informacije iz drugih virov, ne samo iz potrdila o skladnosti, v kolikor so takšni viri prav tako točni kot potrdilo o skladnosti in, kadar je to potrebno, v kolikor so zadevne države članice uvedle ukrepe, s katerimi so zagotovile točnost takšnih virov.
(5)
Podatki o registraciji novega lahkega gospodarskega vozila morajo biti točni in se jih mora učinkovito obdelati za namene določitve cilja specifičnih emisij v skladu s členom 4 Uredbe (EU) št. 510/2011. Zato morajo proizvajalci Komisiji predložiti najnovejše informacije o imenih proizvajalcev, ki se uporabljajo na potrdilih o skladnosti v različnih državah članicah registracije. Na podlagi teh informacij bo lahko Komisija državam članicam predložila posodobljen seznam imen pooblaščenih proizvajalcev, ki ga je treba uporabiti za namene posredovanja podatkov.
(6)
Države članice bi morale beležiti in posredovati informacije o na novo registriranih vozilih, ki uporabljajo alternativna goriva. Da bi Komisija lahko upoštevala zmanjšanja ciljev specifičnih emisij zaradi uporabe goriva z etanolom (E85) v skladu s členom 6 Uredbe (EU) št. 510/2011, morajo države članice Komisiji predložiti potrebne informacije, vključno z odstotkom bencinskih črpalk na svojem ozemlju in, kadar je to ustrezno, skupnim številom črpalk, kjer je na voljo gorivo z etanolom (E85), ki izpolnjuje merila trajnosti iz Direktive 2009/28/ES Evropskega parlamenta in Sveta z dne 23. aprila 2009 o spodbujanju uporabe energije iz obnovljivih virov, spremembi in poznejši razveljavitvi direktiv 2001/77/ES in 2003/30/ES (3) ter člena 7b Direktive 98/70/ES Evropskega parlamenta in Sveta z dne 13. oktobra 1998 o kakovosti motornega bencina in dizelskega goriva ter spremembi Direktive 93/12/EGS (4).
(7)
Da bi se izognili nepotrebnemu podvajanju podatkov, se mora informacije o številu bencinskih črpalk na ozemljih držav članic, kjer je na voljo gorivo z etanolom (E85), posredovane v skladu s členom 6 Uredbe Komisije (EU) št. 1014/2010 z dne 10. novembra 2010 o spremljanju in nadzorovanju ter posredovanju podatkov o registraciji novih osebnih avtomobilov v skladu z Uredbo (ES) št. 443/2009 Evropskega parlamenta in Sveta (5), uporabljati za potrebe člena 6 Uredbe (EU) št. 510/2011.
(8)
Člena 23 in 24 Direktive 2007/46/ES določata poenostavljen postopek odobritve, ki ne zahteva izdaje evropskega potrdila o skladnosti. Države članice morajo spremljati število vozil, registriranih v skladu z navedenimi postopki, da se oceni njegov vpliv na proces spremljanja in doseganje cilja Unije glede povprečnih emisij CO2 za nov vozni park lahkih gospodarskih vozil.
(9)
Ukrepi iz te uredbe so v skladu z mnenjem Odbora za podnebne spremembe -
SPREJELA NASLEDNJO UREDBO:
Člen 1
Predmet
Ta uredba določa pravila za zbiranje in posredovanje podatkov o registraciji naslednjih vozil:
(a)
lahka gospodarska vozila iz člena 2(1) Uredbe (EU) št. 510/2011;
(b)
vozila kategorij M2 in N2 iz člena 8(10) navedene uredbe.
Člen 2
Opredelitev pojmov
V tej uredbi se uporabljajo opredelitve pojmov iz členov 2 in 3 Uredbe (EU) št. 510/2011 ter opredelitvi pojmov „vozilo z dvogorivnim motorjem na plin“ in „vozilo s prilagodljivim tipom goriva na etanol“, kot sta opredeljena v členu 2 Uredbe Komisije (ES) št. 692/2008 (6). Poleg tega se uporabljajo naslednje opredelitve:
1.
„dokumentacija o homologaciji“ pomeni dokumente, ki vključujejo podatke iz tretjega stolpca preglednice v Prilogi I k tej uredbi;
2.
„zbirni podatki o spremljanju“ pomeni zbirne podatke iz oddelka 1 v delu C Priloge II k Uredbi (EU) št. 510/2011;
3.
„podrobni podatki o spremljanju“ pomeni podrobne podatke iz oddelka 2 v delu C Priloge II k Uredbi (EU) št. 510/2011, ki so razčlenjeni glede na proizvajalca in serijo vozil, opredeljeno glede na tip, varianto in različico.
Člen 3
Prenos podatkov
Države članice zbirne podatke o spremljanju skupaj s podrobnimi podatki o spremljanju elektronsko prenesejo v osrednjo zbirko podatkov, ki jo upravlja Evropska agencija za okolje. Države članice obvestijo Komisijo o opravljenem prenosu podatkov.
Člen 4
Viri podatkov
1. Država članica pripravi zbirne podatke o spremljanju in podrobne podatke o spremljanju na osnovi informacij iz potrdila o skladnosti ali dokumentacije o homologaciji zadevnega lahkega gospodarskega vozila, kot so določene v preglednici v Prilogi I k tej uredbi.
2. Kazalnik „skupno število novih registracij“ v podrobnih podatkih o spremljanju se določi na podlagi skupnega števila evidentiranih registracij v vsakem letu v zvezi s posameznim vozilom.
3. Kazalnik „kategorija registriranega vozila“ v podrobnih podatkih o spremljanju temelji na tehničnih značilnostih vozila ob registraciji.
4. Če je na potrdilu o skladnosti ali v dokumentaciji o homologaciji navedeno več kot eno ime proizvajalca, država članica poroča o proizvajalcu osnovnega vozila.
5. Kar zadeva vrednosti emisij CO2, ki jih je treba posredovati v okviru kazalnika „specifične emisije CO2“ v podrobnih podatkih o spremljanju, se upoštevajo vrednosti iz razdelka „kombinirana“ v potrdilu o skladnosti ali dokumentaciji o homologaciji, razen če se uporablja razdelek za „utežena kombinirana“.
6. Pristojni organ pri poročanju o vozilih na alternativna goriva v podrobnih podatkih o spremljanju navede vrsto goriva in način izgorevanja, kot je določeno v Prilogi I k tej uredbi.
7. Za vozila z dvogorivnim motorjem na plin ali vozila s prilagodljivim tipom goriva na etanol pristojni organ v podrobnih podatkih o spremljanju posreduje naslednje vrednosti emisij CO2 v okviru kazalnika „specifične emisije CO2 (g/km)“:
(a)
za vozila z dvogorivnim motorjem na plin, ki uporabljajo bencin in plinasta goriva, vrednost emisij CO2 za utekočinjeni naftni plin (LPG) ali zemeljski plin (NG) v skladu s točko 2 dela A Priloge II k Uredbi (EU) št. 510/2011;
(b)
za vozila s prilagodljivim tipom goriva na etanol, ki uporabljajo mešanico bencina in etanola (E85) iz člena 6 Uredbe (EU) št. 510/2011, vrednost emisij CO2 za bencin.
Države članice v primeru točke (b) posredujejo vrednost za bencin tudi takrat, ko niso izpolnjeni pogoji za zmanjšanje iz člena 6 Uredbe (EU) št. 510/2011. Države članice lahko posredujejo tudi vrednost E85.
8. Če je vozilo opremljeno z več kot eno krmiljeno osjo ali nekrmiljeno osjo različnih širin, države članice v podrobnih podatkih o spremljanju navedejo največjo širino osi v okviru kazalnika „kolotek - druga os (v mm)“. Medosna razdalja za ta vozila je razdalja med zunanjo prednjo in zunanjo zadnjo osjo.
9. Če se zbirni in podrobni podatki o spremljanju pridobijo iz dokumentacije o homologaciji in ti podatki vključujejo razpone vrednosti, države članice zagotovijo, da so posredovani podatki točni in v skladu s podatki iz potrdila o skladnosti.
Člen 5
Hranjenje in nadzor podatkov
Države članice hranijo, zbirajo, nadzirajo, preverjajo ter prenašajo zbirne in podrobne podatke o spremljanju.
Člen 6
Priprava podatkov v državah članicah
Posredovani podrobni podatki o spremljanju so tako natančni, kot je določeno v Prilogi II.
Člen 7
Poročanje o bencinskih črpalkah, kjer je na voljo gorivo z etanolom (E85)
Za potrebe člena 6 Uredbe (EU) št. 510/2011 se uporabljajo informacije, posredovane v skladu s členom 6 Uredbe (EU) št. 1014/2010.
Člen 8
Vozila, ki niso vključena v ES-homologacijo
1. Če za lahka gospodarska vozila velja nacionalna homologacija za majhne serije v skladu s členom 23 Direktive 2007/46/ES ali če veljajo posamične odobritve v skladu s členom 24 navedene direktive, države članice sporočijo Komisiji ustrezno število teh vozil, registriranih na njihovem ozemlju.
2. Pri dopolnjevanju zbirnih podatkov o spremljanju pristojni organ namesto imena proizvajalca navede:
(a)
„AA-IVA“ za poročanje o tipih vozil, ki so bila posamično odobrena, ali
(b)
„AA-NSS“ za poročanje o tipih vozil, za katera se je podelila nacionalna homologacija za majhne serije.
Države članice lahko za ta vozila izpolnijo tudi podrobne podatke o spremljanju ter v tem primeru uporabijo poimenovanja iz točk (a) in (b).
Člen 9
Seznam proizvajalcev
1. Proizvajalci sporočijo Komisiji takoj oz. najkasneje do 1. junija 2012 imena, ki jih navajajo ali jih nameravajo navesti na potrdilih o skladnosti. Kakršne koli spremembe teh informacij Komisiji sporočijo takoj. Novi proizvajalci na trgu Komisiji takoj sporočijo imena, ki jih navajajo ali jih nameravajo navesti na potrdilih o skladnosti.
2. Pristojni organ pri dopolnjevanju zbirnih in podrobnih podatkov o spremljanju uporabi imena proizvajalcev s seznama, ki ga Komisija pripravi na podlagi imen, sporočenih v skladu z odstavkom 1. Ta seznam bo na internetu prvič objavljen 1. septembra 2012 in se bo redno posodabljal.
3. Če na zadevnem seznamu ni imena proizvajalca, pristojni organ pri dopolnjevanju zbirnih in podrobnih podatkov o spremljanju uporabi ime s potrdila o skladnosti ali iz dokumentacije o homologaciji.
Člen 10
Dodatne informacije, ki jih morajo predložiti proizvajalci
1. Za namene obvestila iz drugega pododstavka člena 8(4) Uredbe (EU) št. 510/2011 proizvajalci najpozneje do 1. junija 2012 Komisiji sporočijo ustrezno ime in naslov kontaktne osebe, na katero se naslovi obvestilo.
Proizvajalec Komisiji takoj sporoči kakršne koli spremembe predloženih podatkov. Novi proizvajalci na trgu Komisiji takoj sporočijo svoje kontaktne podatke.
2. Če se skupina povezanih podjetij združi, mora zaradi določitve, ali se člen 7(6) Uredbe (EU) št. 510/2011 uporablja, Komisiji predložiti dokaze o povezavi med člani skupine v skladu z merili iz člena 3(2) navedene uredbe.
Člen 11
Začetek veljavnosti
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. aprila 2012

Classification:
Level 1 Topics: 100159
100155
100158
100154
100150
Level 2 Topics: 100221
100237
100239
100244
100261
100265
100223
100242
Level 3 Topics: 3160
434743
3641
2364
2524
4361
4539
4488
All Topics: 3110
3159
4502
4658
5262
5334
5481
6400